אנחנו לא צריכים

"אנחנו לא צריכים" (ידוע גם כ"כבר יבשו עינינו מדמעות", "את הגשם תן רק בעיתו" ו"יותר מזה אנחנו לא צריכים") הוא שיר שהוקלט על ידי הזמר הישראלי שלמה ארצי מתוך אלבום הבכורה שלו, שלמה ארצי (1970), ובגרסה מחודשת משנת 1998. את השיר כתב אבי קורן ללחן של שמואל אימברמן. בשנת 2023 הקליט ארצי את השיר בשם "יותר מזה אנחנו לא צריכים" ביחד עם משתתפי "ארץ נהדרת" (עלמה זק, שני כהן, גיה באר גורביץ', ליאת הר לב, יובל סמו, מריאנו אידלמן, אלי פיניש, יניב ביטון, רועי בר-נתן ואמיר שורוש) לזכר הנרצחים ולמען החטופים והנעדרים במלחמת חרבות ברזל. מילות השיר נכתבו על ידי אבי קורן ללחנו של הבמאי שמואל אימברמן. אימברמן הלחין מספר לחנים, ובהם לאריק איינשטיין ("הרחק בלילה") ולשלישיית גשר הירקון ("ליל קרב"). בסוף שנות ה-60 הוא פגש את אבי קורן במסדרונות אולפני הצילום, והשמיע באוזניו את הלחן. קורן הוקסם מן הלחן, וכתב לו את המילים. הימים היו ימי מלחמת ההתשה ומילות השיר נכתבו לזכר אליעזר (לשקה) גרונדלנד, חברו של קורן, שנפל במלחמת ששת הימים, וכתפילה למען שובו בשלום של חבר נוסף, יוסף (יוסקה) ריין, שהשתתף אז במלחמה. כשאסף ארצי חומרים לאלבום הבכורה שלו הוא בחר להכליל שיר זה באלבומו, בעיבודו של בני נגרי השיר זכה להצלחה במצעד הפזמונים השבועי של הגל הקל ב-1970 כשהגיע למקום שלישי. השיר הפך לשיר תפילה ומושמע באירועים שונים ובהם אירועי זיכרון לחללי צה"ל. בקהילות של זרמים חדשים ביהדות הוכלל שיר זה ברפרטואר התפילות. השיר הושמע בסרט "המאהב" שביימה מיכל בת-אדם על פי ספרו של א. ב. יהושע, שסיפורו מתרחש על רקע מלחמת יום הכיפורים. השיר המקורי הושר בסגנון נאיבי שאפיין את ארצי בשנותיו הראשונות כזמר. בשנת 1998 חידש ארצי את השיר, בהגשה שונה ובעיבוד מחודש וקצבי של בנו בן ארצי, מאיר ישראל, גיל פלדמן וארצי עצמו. השיר יצא בתקליטון, שכלל קליפ של השיר, ובתוך זמן קצר נמכר בלמעלה מ-30,000 עותקים וזכה ב"תקליטון זהב". אף על פי שאין מדובר בשיר מקורי אלא בגרסה מחודשת הוא צעד במצעד הפזמונים העברי של רשת ג' אותה שנה, והגיע למקום השני במצעד השבועי ובמצעד הפזמונים העברי השנתי לשנת תשנ"ט (1999) של התחנה הוא נבחר השיר במקום השמיני. ארצי הכליל אותו באלבום החידושים שלו "אהבתיהם" שיצא בשנת 2000. הגרסה החדשה של "אנחנו לא צריכים" בעיבודה החדשני דחקה את הגרסה המקורית, ומאז נכלל השיר בגרסתו החדשה ברפרטואר השירים בהופעותיו של ארצי. לאחר נפילתם בשבי של אלדד רגב, אהוד גולדווסר וגלעד שליט, בשנת 2006, הקדיש ארצי שיר זה בהופעותיו לשלושת השבויים הישראלים. לאחר שהוחזרו גופותיהם של רגב וגולדווסר הפך השיר לשיר תפילה לשובו של שליט. בעת ביצוע השיר בהופעותיו של ארצי הוקרנה ברקע תמונתו של שליט, תוך הדגשת המשפט: "ותן לנו לשוב ולראותו, יותר מזה אנחנו לא צריכים". ב-5 ביולי 2010 הופיע ארצי עם התזמורת הפילהרמונית הישראלית בפארק אשכול ב"קונצרט זעקה לעולם" לשחרורו של גלעד שליט, ובו השמיע את "אנחנו לא צריכים". בצל ביטויי מלחמת חרבות ברזל במוזיקה, ביצע ארצי את השיר עם משתתפי ארץ נהדרת בסיום התכנית. אחד מספרי האוסף של שיריו של אבי קורן, שיצא בשנת 1998, נקרא על שם שירו – "אנחנו לא צריכים". לשיר יש ביצוע נוסף של סאבלימינל במשותף עם איציק שמלי. ביצוע זה לווה במילים נוספות שכתב סאבלימינל בנושא הקטל בכבישים. לשיר גרסאות רבות נוספות. מידע על היצירה "אנחנו לא צריכים" באתר מיוזיק בריינז סרטון השיר "אנחנו לא צריכים" באתר יוטיוב "אנחנו לא צריכים" באתר בית לזמר העברי "אנחנו לא צריכים" באתר של אקו"ם מילות השיר "אנחנו לא צריכים" באתר שירונט אבי קורן, ‏תפילה אישית מאוד: על מי כתבתי "יותר מזה אנחנו לא צריכים", באתר מעריב אונליין, 30 באפריל 2017 דויד פרץ, ניתוח השיר 'אנחנו לא צריכים', באתר "תרבות•il" דני אדלסון, ניתוח השיר והרקע לכתיבתו בקהילת "אתם זוכרים את השירים" אנחנו לא צריכים – פזמונט, באתר pizmonet.co.il שלמה ארצי וארץ נהדרת - יותר מזה אנחנו לא צריכים 2023, נבדק ב-2023-10-26 עופרה עופר אורן, אבי קורן איבד חבר - וכתב שיר שנעשה להיט ענק של שלמה ארצי, באתר Xnet‏, 3 באוגוסט 2019 שלמה ארצי, אנחנו לא צריכים. מתוך האתר של יוסי חרסונסקי אנחנו לא צריכים, באתר אקו"ם אנחנו לא צריכים, מתוך אתר פזמונט היטליסט – מצעד המוזיקה של ישראל, באתר מאקו, ‏6 בנובמבר 2023